बिजली के लिए बौद्ध परिपथ जाम
Updated Sun, 30 Sep 2012 12:00 PM IST
बलरामपुर। अचानक ट्रांसफार्मर खराब होने के चलते शुक्रवार शाम गुल हुई बिजली शनिवार शाम तक नहीं आई। इससे गुस्साए लोगों ने बौद्ध परिपथ जाम कर दिया और जमकर हंगामा किया। इस कारण अंबेडकर तिराहे के पास दो घंटे तक बौद्ध परिपथ जाम रहा। इससे लोगों को काफी दिक्कतों का सामना करना पड़ा। वहीं, मौके पर पहुंचे अधिशासी अभियंता के आश्वासन पर लोग शांत हुए। साथ ही नगरवासियों ने चेतावनी दी यदि विद्युत व्यवस्था में सुधार न हुआ तो उग्र आंदोलन किया जाएगा।
शुक्रवार शाम नई बस्ती मोहल्ले में लगा ट्रांसफार्मर अचानक खराब हो गया, इससे तुलसी पार्क और नईबस्ती वार्ड की आपूर्ति ठप हो गई। शनिवार शाम तक भी आपूर्ति बहाल न होने से गुस्साए लोगों ने अंबेडकर चौराहे पर बौद्ध परिपथ जाम कर विरोध प्रदर्शन शुरू कर दिया। प्रशासन विरोधी नारेबाजी करते हुए लोगों ने आपूर्ति तत्काल बहाल करने की मांग की। लगभग दो घंटे तक बौद्ध परिपथ जाम होने के कारण अफरातफरी मच गई। सूचना पर क्षेत्राधिकारी श्रीशचन्द्र व नगर कोतवाल परमहंस यादव मौके पर पहुंचे। दोनों ने आक्रोशित लोगों को समझाने का प्रयास किया, लेकिन लोग तत्काल आपूर्ति बहाल करने की मांग पर अड़े रहे। बाद में अधिशासी अभियंता विद्युत वितरण खंड बलरामपुर एके श्रीवास्तव भी मौके पर पहुंचे और तीन घंटे के अंदर आपूर्ति बहाल कराने का आश्वासन दिया। इस पर लोग शांत हुए। वहीं, नगरवासियों ने चेतावनी दी यदि नगर की विद्युत व्यवस्था में सुधार न हुआ तो उग्र आंदोलन किया जाएगा।
Write a Comment | View Comments